Jõhvi hotellis tegutsevad kaks lätlast ja eestlanna, kes lubavad inimestel oma imeaparaadi abil nende tervisehädad välja selgitada ning terveks ravida.    Kui 56aastane Marju märkas lehekuulutust, mis reklaamis organismi bioresonantset kompuuteruuringut ja taastusravi, otsustas ta ennast uurida lasta ning oli nõus selle eest ka maksma. Laual olid arvuti ja mingi juhtmega kast, mulle anti kätte mingi asjandus, millest pidin kinni  hoidma, kirjeldas ta oma kogemust Põhjarannikule. Kahe tunni pärast sai ta diagnoosilehe, mis võttis jalad nõrgaks.    Kokku oli sellel kirjas 43 tervisehäda: alates tuberkuloosist ning lõpetades kroonilise hepatiidi, kahe kasvaja ning südamehädadega. Kõige huvitavam on see, et seal diagnoositi mul tuberkuloos, tähendas Marju. Olen 25 aastat lasteaias töötanud ning igal aastal kohustusliku tervisekontrolli läbinud, aga siiani pole midagi kopsudest leitud.    Naisel tuli maksta 1300  krooni. Siis ütlesid nad, et saavad mind sama aparaadiga ning toidulisandite abil ravida. Marjule seletati, et tal oleks mõistlik enda terveksravimiseks osta neilt toidulisandeid: hind kuus üle 1000 krooni, võtta vähemalt 4-5 kuud. Lisaks öeldi, et tuleb hakata käima raviseanssidel  700 krooni kord, vähemalt kümme korda. Ka lubati, et Marju võib endale neilt selle aparaadi osta. Hinnaks 40 000 krooni.    Kui Marju järgmiseks päevaks rahaülekannet teinud polnud, helistati talle kohe  järelepärimisega, et kuhu raha jäi. Siis teatas Marju oma loobumisest. Kogu superdiagnostika ja ravi asjaajaja vähemalt Jõhvis on naine nimega Kaire Ulst, kes kinnitas, et nende tegevus on täiesti kooskõlas Eesti seadustega. Diagnostika- ja ravimeetod olevat heaks kiitnud Venemaa tervishoiuministeerium, ka aparatuur ja tehnoloogia pärinevad Venemaalt. Ulst lisas, et nad teevad vajalikku tööd, ja siunas perearste, kes ei saatvat haigeid inimesi uuringutele.    Jõhvi haigla peaarst Tiiu Sepp vangutas pead, kui  nägi Marju diagnoose. Ta välistas võimaluse, et selliste hädadega võib midagi tundmata ringi kõndida nagu Marju. Kui Marju lehte oma perearstile näitas, siis , laiutas see naerdes käsi ning ütles, et igaüks teenib raha nii, kuidas oskab.    Delfi.ee